Z A P I S N I K

sa 25. redovne sjednice Općinskog vijeća Općine Netretić održane dana

17. veljače 2025. godine u Općinskoj vijećnici Općine Netretić

Započeto u 18:00 sati.

Sjednicu otvara i vodi predsjednik Općinskog vijeća Općine Netretić Tomislav Frketić.

Na početku sjednice vrši se prozivka nazočnih članova Općinskog vijeća Općine Netretić.

Prilikom prozivke utvrđeno je da su na sjednici nazočni: Ivan Frketić, Krunoslav Matešić, Ivan Matuzić, Tomislav Frketić, Marjana Martinac, Davor Resovac, Davorka Debelak Frketić, Goran Mejaški, Tihomir Lorković, Mario Tomičić, Davor Mušić i Marin Babić.

Odsutni prilikom prozivke: Branka Bendeković (opravdala odsustvo).

Na temelju izvršene prozivke predsjednik Općinskog vijeća utvrđuje da je na današnjoj sjednici od ukupno 13 vijećnika Općinskog vijeća Općine Netretić nazočno 12 vijećnika, te da će sve donesene odluke biti pravovaljane.

Osim vijećnika na sjednici su još nazočni:

* Marijan Peretić, općinski načelnik Općine Netretić
* Tihana Stepić, pročelnica Jedinstvenog upravnog odjela Općine Netretić
* Branka Vrcić - referentica za opće i administrativne poslove u Jedinstvenom upravnom odjelu Općine Netretić – zapisničar.

Predsjednik Općinskog vijeća otvara točku

**VIJEĆNIČKA PITANJA I PRIJEDLOZI**

**-----------------------------------------------------**

DAVOR RESOVAC: „Neki žitelji, mještani Dubravaca rekli su mi da su se u zadnje vrijeme na cesti prema riječkoj cesti pojavile rupe, da je tanak sloj asfalta, da se to skoro napravilo i da to pitam na sjednici Općinskog vijeća.“

MARIJAN PERETIĆ: „Tu informaciju dobio sam pred dva dana. Netko je zastartao na frižak sloj asfalta pa se iskopala rupa. Pratimo situaciju. Izvođač radova izvodit će radove na županijskoj cesti u Frketić selu pa će to popraviti. Imamo garanciju na ceste 5 godina.“

KRUNOSLAV MATEŠIĆ: „I na samom usponu počela se otvarati rupa. Ovo što je Davor rekao nisu više male rupe, dosta je loše napravljeno. Znači, na samom usponu i mali put trebat će bolja sanacija.“

MARIJAN PERETIĆ: „Treba pratiti situaciju. Izvođač će presvući kompletnu dionicu ako će trebati, sanirat će se.“

DAVORKA DEBELAK FRKETIĆ: „Kad smo kod cesta, na cesti prema Maradinu nema znaka STOP. Ta cesta je desna. Nema znaka od Markuša. To sam pitala još prije.

Što se tiče privatne kuće na Brajakovom Brdu, rampa još stoji. Provjereno je da je to općinska cesta. Da li se postupalo i kad će se postupati po tome?“

TIHANA STEPIĆ: „Nije se postupalo.“

GORAN MEJAŠKI: „Pitanje vezano uz ŠRC „Dobra“. Vidim da se tamo izvode neki radovi. Da li je nešto riješeno po pitanju što ćemo se zadužiti kao jedinica lokalne samouprave ili se radovi izvode samo da se poravna teren? Nije taj stroj tamo radio badava. Da li je to početak radova ili samo „peglanje“?“

MARIJAN PERETIĆ: „Sve što se radi na toj lokaciji radi NK „Dobra“ putem sponzora i donacija.

Što se tiče našeg projekta, Tihana je zvala pred desetak dana, imamo obećanje da će to biti riješeno za mjesec dana. Ne znamo još ništa. Ono što je bitno, projekat ima pet faza provjere i mi smo sad na petoj fazi. Od tih pet faza, četiri se odnose na provjeru kvalitete projekta, i tu je projekt prošao, a zadnja faza je financijska analiza i o njoj ovisi da li ćemo kredit dobiti ili nećemo.“

GORAN MEJAŠKI: „Još nešto vezano uz ceste, neovisno o izborima, na cestama ima rupa, trebalo bi ih popisati.“

Budući da se više nitko nije javio za riječ, predsjednik Općinskog vijeća zatvara točku „Vijećnička pitanja i prijedlozi“, te se prelazi na utvrđivanje dnevnog reda za ovu sjednicu.

TOMISLAV FRKETIĆ: „Dnevni red za ovu sjednicu dobili ste u pozivu za sjednicu, a danas ste dobili na stol prijedlog za dopunu dnevnog reda sa točkom 9. Donošenje Odluke o izmjeni Odluke o osnovici i koeficijentu za obračun plaće te drugim pravima općinskog načelnika Općine Netretić.

Da li još netko ima prijedlog za izmjenu ili dopunu dnevnog reda?“

GORAN MEJAŠKI: „Može li mi netko pojasniti ovu dopunu dnevnog reda o čemu se tu radi?“

TIHANA STEPIĆ: „Obrazloženje ćete dobiti kad dođemo do te točke.“

TOMISLAV FRKETIĆ: „Da li se još netko javlja za riječ?

Ako ne, dajem prvo dopunu dnevnog reda na glasovanje.“

Od ukupno 12 nazočnih vijećnika, 12 ih je glasovalo „za“ predloženu dopunu dnevnog reda, glasova „protiv“ nije bilo te predsjednik Općinskog vijeća na temelju provedenog glasovanja utvrđuje da je predložena dopuna dnevnog reda usvojena sa 12 glasova „za“.

Predsjednik Općinskog vijeća potom daje na glasovanje predloženi dnevni red iz poziva za sjednicu sa usvojenom dopunom dnevnog reda.

Od ukupno 12 nazočnih vijećnika, 12 ih je glasovalo „za“ predloženo, glasova „protiv“ nije bilo te predsjednik Općinskog vijeća na temelju provedenog glasovanja utvrđuje da je za ovu sjednicu sa 12 glasova „za“ usvojen slijedeći

**D N E V N I R E D :**

1. Usvajanje Zapisnika sa 24. redovne sjednice Općinskog vijeća Općine Netretić
2. Donošenje Odluke o općinskim porezima Općine Netretić
3. Donošenje Odluke o visini iznosa paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj
4. Donošenje Odluke o ukidanju svojstva javnog dobra u općoj upotrebi
5. Donošenje Odluke o izmjeni Odluke o koeficijentima za obračun plaće službenika u Jedinstvenom upravnom odjelu Općine Netretić
6. Donošenje Odluke o izradi Urbanističkog plana uređenja ugostiteljsko – turističke zone „Frketić selo“ (T)
7. Donošenje Zaključka o predlaganju kandidata za imenovanje suca porotnika Županijskog suda u Karlovcu
8. Donošenje Zaključka o usvajanju Izvješća o izvršenju Plana djelovanja u području prirodnih nepogoda Općine Netretić za 2024. godinu
9. Donošenje Odluke o izmjeni Odluke o osnovici i koeficijentu za obračun plaće te drugim pravima općinskog načelnika Općine Netretić

Prelazi se na rad po usvojenom dnevnom redu.

Točka 1. USVAJANJE ZAPISNIKA SA 24. REDOVNE SJEDNICE OPĆINSKOG VIJEĆA OPĆINE NETRETIĆ

------------------------------------------------------------------------------------------

Prijedlog Zapisnika sa 24. redovne sjednice Općinskog vijeća Općine Netretić vijećnici su dobili uz poziv za sjednicu, a isti je priložen i ovom zapisniku te čini njegov sastavni dio.

TOMISLAV FRKETIĆ: „Prijedlog Zapisnika ste dobili u materijalima, da li netko ima primjedbi na isti?

Ako nema, dajem prijedlog Zapisnika na glasovanje.“

Od ukupno 12 nazočnih vijećnika, 12 ih je glasovalo „za“ predloženi Zapisnik, glasova „protiv“ nije bilo.

Na temelju provedenog glasovanja utvrđuje se da je Općinsko vijeće Općine Netretić sa 12 glasova „za“ donijelo

**Z A K L J U Č A K**

**Usvaja se Zapisnik sa 24. redovne sjednice Općinskog vijeća Općine Netretić održane dana 18. prosinca 2024. godine u predloženom tekstu.**

Zaključak je priložen ovom zapisniku te čini njegov sastavni dio.

\_\_\_\_\_\_\_\_\_\_\_\_\_\_\_

Točka 2. DONOŠENJE ODLUKE O OPĆINSKIM POREZIMA OPĆINE NETRETIĆ

-----------------------------------------------------------------------------------------------

Prijedlog Odluke o općinskim porezima Općine Netretić vijećnici su dobili uz poziv za sjednicu, a isti je priložen i ovom zapisniku te čini njegov sastavni dio.

Obrazloženje uz prijedlog Odluke daje Tihana Stepić – pročelnica Jedinstvenog upravnog odjela Općine Netretić.

TIHANA STEPIĆ: „U odnosu na dosadašnju Odluku o općinskim porezima ovom Odlukom mijenja se samo članak 3. kojim se utvrđuje visina poreza na nekretnine i nadležno porezno tijelo za utvrđivanje i naplatu navedenog poreza.

Naime, krajem prošle godine stupile su na snagu izmjene Zakona o lokalnim porezima. Navedenim izmjenama jedinicama lokalne samouprave dan je rok do 28.02.2025. godine da usklade svoje odluke o općinskim porezima s odredbama navedenog zakona. One jedinice lokalne samouprave koje su svojim odlukama propisale visinu poreza na kuće za odmor primjenjivu u 2024. godini, a ne usklade svoje odluke u propisanom roku, za potrebe utvrđivanja i naplate poreza na nekretnine smatrat će se da je donijeta odluka o visini poreza na nekretnine, a u visini poreza na kuće za odmor utvrđenim prema tim odlukama.

Mi predlažemo izmjenu naše odluke. Predlažemo da visina poreza na nekretnine iznosi 0,60 eura/m2 korisne površine te da se naplata tog poreza povjeri Ministarstvu financija – nadležnoj Poreznoj upravi i to iz tog razloga što mi ne dobivamo rješenja o nasljeđivanju, već ih dobiva Porezna uprava po službenoj dužnosti, pa će oni po službenoj dužnosti automatski vršiti i promjene obveznika poreza na nekretnine.“

MARIJAN PERETIĆ: „Mi smo se odlučili na najniže propisane stope poreza. I naša komunalna naknada i naš komunalni doprinos najniži su u okruženju, a zbog toga su nam se i neke lijepe stvari dogodile. Bio je i prilog na HTV-u o doseljavanju na naše područje.“

TIHANA STEPIĆ: „Još samo napomena, taj prihod dijeli se između Županije i Općine.“

Predsjednik Općinskog vijeća otvara raspravu o predloženom.

Budući da se nitko od nazočnih za raspravu nije javio, predsjednik Općinskog vijeća istu zatvara te daje prijedlog Odluke na glasovanje.

Od ukupno 12 nazočnih vijećnika, 12 ih je glasovalo „za“ predloženo, „protiv“ i „suzdržanih“ vijećnika nije bilo.

Na temelju provedenog glasovanja predsjednik Općinskog vijeća utvrđuje da je Općinsko vijeće Općine Netretić sa 12 glasova „za“ u predloženom tekstu donijelo

O D L U K U

o općinskim porezima Općine Netretić

Odluka o općinskim porezima Općine Netretić priložena je ovom zapisniku te čini njegov sastavni dio, a bit će objavljena u „Glasniku Općine Netretić“.

\_\_\_\_\_\_\_\_\_\_\_\_\_

Točka 3. DONOŠENJE ODLUKE O VISINI IZNOSA PAUŠALNOG POREZA PO KREVETU ODNOSNO PO SMJEŠTAJNOJ JEDINICI U KAMPU ODNOSNO SMJEŠTAJNOJ JEDINICI U OBJEKTU ZA ROBINZONSKI SMJEŠTAJ

---------------------------------------------------------------------------------------------------------

Prijedlog Odluke o visini iznosa paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj vijećnici su dobili uz poziv za sjednicu, a isti je priložen i ovom zapisniku te čini njegov sastavni dio.

Obrazloženje uz prijedlog Odluke daje Tihana Stepić.

TIHANA STEPIĆ: „Krajem prošle godine stupile su na snagu izmjene Zakona o porezu na dohodak. Sukladno navedenim izmjenama visina iznosa paušalnog poreza utvrđuje se sukladno kategoriji u koju je jedinica lokalne samouprave razvrstana prema indeksu turističke razvijenosti. Općina Netretić razvrstana je u III kategoriju. Zakonom propisani raspon iznosa paušalnog poreza za tu kategoriju iznosi od 30,00 do 150,00 eura. Mi pribjegavamo minimalnom iznosu, ali je on veći od do sada utvrđenog.“

Predsjednik Općinskog vijeća otvara raspravu o predloženom.

Budući da se nitko nazočnih nije javio za riječ, predsjednik Općinskog vijeća zatvara raspravu te daje prijedlog Odluke na glasovanje.

Od ukupno 12 nazočnih vijećnika, 12 ih je glasovalo „za“ predloženo, „protiv“ i „suzdržanih“ vijećnika nije bilo.

Na temelju provedenog glasovanja predsjednik Općinskog vijeća utvrđuje da je Općinsko vijeće Općine Netretić sa 12 glasova „za“ u predloženom tekstu donijelo

O D L U K U

o visini iznosa paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj

Odluka o visini iznosa paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj priložena je ovom zapisniku te čini njegov sastavni dio, a bit će objavljena u „Glasniku Općine Netretić“.

\_\_\_\_\_\_\_\_\_\_\_\_\_\_\_

Točka 4. DONOŠENJE ODLUKE O UKIDANJU SVOJSTVA JAVNOG DOBRA U OPĆOJ UPOTREBI

------------------------------------------------------------------------------------------------------------

Prijedlog Odluke o ukidanju svojstva javnog dobra u općoj upotrebi vijećnici su dobili uz poziv za sjednicu, a isti je priložen i ovom zapisniku te čini njegov sastavni dio.

Obrazloženje uz prijedlog Odluke daje Tihana Stepić.

TIHANA STEPIĆ: „Imamo iskazani interes za kupnju navedene nekretnine i to Župe Novigrad. Taj put je nekada služio za dolazak na misu, međutim sada više ne služi toj svrsi i Župa je iskazala interes za kupnju navedene nekretnine. Načelnik će vam reći nešto više o tome.“

MARIJAN PERETIĆ: „Radi se o stazi koja vodi sa Puhovog brda do crkve koju je nekad davno Župa darovala za prolaz do crkve. Netko je to u međuvremenu upisao kao javno dobro i to javno dobro sada ometa Župu u realizaciji projekta izmještanja oltara i projekta služenja misa na otvorenom. Zato su se obratili nama s namjerom da od nas kupe ustvari njihovu zemlju.“

Predsjednik Općinskog vijeća otvara raspravu o predloženom.

Budući da se nitko od nazočnih za raspravu nije javio, predsjednik Općinskog vijeća istu zatvara te daje prijedlog Odluke na glasovanje.

Od ukupno 12 nazočnih vijećnika, 12 ih je glasovalo „za“ predloženo, „protiv“ i „suzdržanih“ vijećnika nije bilo.

Na temelju provedenog glasovanja predsjednik Općinskog vijeća utvrđuje da je Općinsko vijeće Općine Netretić sa 12 glasova „za“ u predloženom tekstu donijelo

O D L U K U

o ukidanju svojstva javnog dobra u općoj upotrebi

Odluka o ukidanju svojstva javnog dobra u općoj upotrebi bit će objavljena u „Glasniku Općine Netretić“, a priložena je i ovom zapisniku te čini njegov sastavni dio.

\_\_\_\_\_\_\_\_\_\_\_\_\_\_\_

Točka 5. DONOŠENJE ODLUKE O IZMJENI ODLUKE O KOEFICIJENTIMA ZA OBRAČUN PLAĆE SLUŽBENIKA U JEDINSTVENOM UPRAVNOM ODJELU OPĆINE NETRETIĆ

--------------------------------------------------------------------------------------------------------

Prijedlog Odluke o izmjeni Odluke o koeficijentima za obračun plaće službenika u Jedinstvenom upravnom odjelu Općine Netretić vijećnici su dobili uz poziv za sjednicu, a isti je priložen i ovom zapisniku te čini njegov sastavni dio.

Obrazloženje uz prijedlog Odluke daje Tihana Stepić.

TIHANA STEPIĆ: „Ovom Odlukom usklađuje se moj koeficijent.

Znači, prije nego što sam ja došla raditi u Općinu Netretić koeficijent pročelnika je smanjen i od tada se osam godina više nije mijenjao. Kad smo prošle godine trebali zaposliti jednog službenika s višom stručnom spremom napravili smo razmak u koeficijentima između referenta sa srednjom stručnom spremom i referenta sa višom stručnom spremom za 0,5, a od referenta sa višom stručnom spremom do pročelnika razlika je 0,2, s time da između referenta sa višom stručnom spremom i pročelnika treba predvidjeti i još jedno radno mjesto sa visokom stručnom spremom.

Znači, ovom odlukom radi se korekcija barem za 0,4 između referenta sa višom stručnom spremom i pročelnika.“

MARIJAN PERETIĆ: „Između ta dva radna mjesta trebalo bi biti predviđeno još jedno radno mjesto sa visokom stručnom spremom.“

TIHANA STEPIĆ: „Nakon više stručne spreme slijedi savjetnik, pa viši savjetnik, pa visoka stručna sprema i na kraju pročelnik. Ovo je čisto tako, barem „koliko-toliko“ omjer.“

Predsjednik Općinskog vijeća otvara raspravu o predloženom.

Budući da se za raspravu nitko nije javio, predsjednik Općinskog vijeća istu zatvara te daje prijedlog Odluke na glasovanje.

Od ukupno 12 nazočnih vijećnika, 12 ih je glasovalo „za“ predloženo, „protiv“ i „suzdržanih“ vijećnika nije bilo.

Na temelju provedenog glasovanja predsjednik Općinskog vijeća utvrđuje da je Općinsko vijeće Općine Netretić sa 12 glasova „za“ u predloženom tekstu donijelo

**O D L U K U**

o izmjeni Odluke o koeficijentima za obračun plaće službenika u

Jedinstvenom upravnom odjelu Općine Netretić

Odluka o izmjeni Odluke o koeficijentima za obračun plaće službenika u Jedinstvenom upravnom odjelu Općine Netretić bit će objavljena u „Glasniku Općine Netretić“, a priložena je i ovom zapisniku te čini njegov sastavni dio.

\_\_\_\_\_\_\_\_\_\_\_\_\_

Točka 6. DONOŠENJE ODLUKE O IZRADI URBANISTIČKOG PLANA UREĐENJA UGOSTITELJSKO – TURISTIČKE ZONE „FRKETIĆ SELO“ (T)

------------------------------------------------------------------------------------------------------

Prijedlog Odluke o izradi Urbanističkog plana uređenja ugostiteljsko – turističke zone „Frketić selo“ (T) vijećnici su dobili uz poziv za sjednicu, a isti je priložen i ovom zapisniku te čini njegov sastavni dio.

Obrazloženje uz prijedlog Odluke daje Tihana Stepić.

TIHANA STEPIĆ: „Ova zona u potpunosti je u privatnom vlasništvu. Prostornim planom uređenja Općine Netretić za istu je propisana obveza izrade Urbanističkog plana uređenja. Jedinstveni upravni odjel proveo je postupak ocjene o potrebi strateške procjene utjecaja na okoliš Urbanističkog plana. U tom postupku utvrđeno je da izrada Plana neće imati vjerojatno značajan utjecaj na okoliš, na osnovu čega je utvrđeno da nije potrebno provesti stratešku procjenu utjecaja na okoliš za isti. Slijedom navedenog stečeni su uvjeti da se donese ova odluka.“

MARIN BABIĆ: „Kome je pala na pamet tako suluda ideja da se pored vodocrpilišta izgradi kamp? Urbanistički plan uređenja treba pametno izraditi.“

TIHANA STEPIĆ: „Kad se donosio Prostorni plan uređenja Općine, što je dozvoljeno graditi unutar zone utvrdio je stručni izrađivač i da je potrebno izraditi Urbanistički plan uređenja. S obzirom na ovo što se vi rekli, proveden je postupak ocjene o potrebi strateške procjene utjecaja na okoliš, a u tom postupku svi oni koji su trebali dati svoja mišljenja, a to su razna ministarstva i druga javnopravna tijela, očitovali su se da nije potrebno provesti stratešku procjenu utjecaja na okoliš i da se može ići dalje.

Ova Odluka bit će poslana svim javnopravnim tijelima navedenim u odluci, a svima njima je poslan i zahtjev za davanje mišljenja o potrebi provođenja strateške procjene. Svi oni rekli su da stratešku procjenu utjecaja na okoliš nije potrebno provesti.“

MARIN BABIĆ: „Dolazi 50 metara do vodocrpilišta.“

MARIJAN PERETIĆ: „Ne. Vodocrpilište je tamo gdje se voda zahvaća, a ta lokacija bliže, to je postrojenje gdje nema utjecaja na protok vode. Na tu lokaciju ne može imati utjecaj.

Tko smo mi da možemo uvjetovati? Područje je uvršteno u turističku zonu. Investitor želi izraditi Urbanistički plan uređenja. Kad se bude izdavao akt za gradnju, ako nešto ne bude u skladu s propisima neće dobiti građevinsku dozvolu. Ako dođe što prije, općina će od toga imati korist.“

MARIN BABIĆ: „Tko je investitor?“

TIHANA STEPIĆ: „Vlasnik zemljišta.“

MARIN BABIĆ: „Vlasnik zemljišta je tvrtka 2 DOOR INVEST d.o.o. Prema Bilanci za prošlu godinu tvrtka je imala samo to zemljište, a prihodi su joj bili samo nekoliko centi. Rekao bi da to nije ozbiljni investitor.“

MARIJAN PERETIĆ: „S obzirom na to što smo sada čuli ja kažem da to ne stoji. Tko se imalo razumije u investiranje zna da se kod otvaranja novih projekata otvaraju nove tvrtke i da se preko tih tvrtki onda ide u realizaciju projekata. Bilanca ovog investitora ne znači da on nije u stanju izrealizirati ovaj projekt.“

Budući da se više nitko nije javio za riječ, predsjednik Općinskog vijeća zatvara raspravu te daje prijedlog Odluke na glasovanje.

Od ukupno 12 nazočnih vijećnika, 9 ih je glasovalo „za“ predloženo, 1 vijećnik bio je „protiv“, a 2 vijećnika bila su „suzdržana“.

Na temelju provedenog glasovanja predsjednik Općinskog vijeća utvrđuje da je Općinsko vijeće Općine Netretić sa 9 glasova „za“ u predloženom tekstu donijelo

O D L U K U

o izradi Urbanističkog plana uređenja ugostiteljsko – turističke zone „Frketić selo“ (T)

Odluka o izradi Urbanističkog plana uređenja ugostiteljsko – turističke zone „Frketić selo“ (T) priložena je ovom zapisniku te čini njegov sastavni dio, a bit će objavljena u „Glasniku Općine Netretić“.

\_\_\_\_\_\_\_\_\_\_\_\_\_\_\_

Točka 7. DONOŠENJE ZAKLJUČKA O PREDLAGANJU KANDIDATA ZA IMENOVANJE SUCA POROTNIKA ŽUPANIJSKOG SUDA U KARLOVCU

-------------------------------------------------------------------------------------------------------

Prijedlog Zaključka o predlaganju kandidata za imenovanje suca porotnika Županijskog suda u Karlovcu vijećnici su dobili uz poziv za sjednicu, a isti je priložen i ovom zapisniku te čini njegov sastavni dio.

Obrazloženje uz prijedlog Zaključka daje Tihana Stepić.

TIHANA STEPIĆ: „Županijska skupština Karlovačke županije zaprimila je dopis Županijskog suda u Karlovcu kojim se traži pokretanje postupka imenovanja sudaca porotnika pri Županijskom sudu u Karlovcu radi isteka mandata sudaca porotnika u travnju 2025. godine.

Sukladno Zakonu o sudovima suce porotnike županijskih sudova imenuje županijska skupština po pribavljenim prijedlozima općinskog, odnosno gradskog vijeća, sindikata, udruge poslodavaca i gospodarske komore, pa je slijedom navedenog Karlovačka županija pozvala Općinsko vijeće Općine Netretić, kao jednog od zakonom ovlaštenog predlagatelja da bez odlaganja dostavi svoj prijedlog kandidata za imenovanje.

U dopisu Županijskog suda kojim se traži pokretanje postupka imenovanja sudaca porotnika napomenuto je da su neke osobe koje trenutno obnašaju tu dužnost izjavile da i dalje žele biti suci porotnici, te se moli njihovo ponovno imenovanje, a jedna od tih osoba je i gospođa Biserka Džaja, koju je za suca porotnika predložilo Općinsko vijeće Općine Netretić. Ona je potpisala izjavu o prihvaćanju kandidature i ispunjavanju zakonskih uvjeta odnosno nepostojanju zakonskih smetnji za imenovanje na tu dužnost.

Znači za suca porotnika predlaže se gospođa Biserka Džaja.“

Predsjednik Općinskog vijeća otvara raspravu o predloženom.

Budući da se nitko od nazočnih nije javio za riječ, predsjednik Općinskog vijeća zatvara raspravu te daje prijedlog Zaključka na glasovanje.

Od ukupno 12 nazočnih vijećnika, 12 ih je glasovalo „za“ predloženo, „protiv“ i „suzdržanih“ vijećnika nije bilo.

Na temelju provedenog glasovanja predsjednik Općinskog vijeća utvrđuje da je Općinsko vijeće Općine Netretić sa 12 glasova „za“ u predloženom tekstu donijelo

**Z A K L J U Č A K**

o predlaganju kandidata za imenovanje suca porotnika Županijskog suda u Karlovcu

Zaključak o predlaganju kandidata za imenovanje suca porotnika Županijskog suda u Karlovcu priložen je ovom zapisniku te čini njegov sastavni dio.

\_\_\_\_\_\_\_\_\_\_\_\_\_\_\_

Točka 8. DONOŠENJE ZAKLJUČKA O USVAJANJU IZVJEŠĆA O IZVRŠENJU PLANA DJELOVANJA U PODRUČJU PRIRODNIH NEPOGODA OPĆINE NETRETIĆ ZA 2024. GODINU

-----------------------------------------------------------------------------------------------------

Prijedlog Zaključka o usvajanju Izvješća o izvršenju Plana djelovanja u području prirodnih nepogoda Općine Netretić za 2024. godinu i Izvješće koje čini njegov sastavni dio vijećnici su dobili uz poziv za sjednicu, a isti su priloženi i ovom zapisniku te čine njegov sastavni dio.

Obrazloženje uz prijedlog Zaključka daje Tihana Stepić.

TIHANA STEPIĆ: „Znači, ovim Izvješćem je konstatirano da u 2024. godini na području Općine Netretić nisu proglašene prirodne nepogode koje su mogle uzrokovati štetu“.

Predsjednik Općinskog vijeća otvara raspravu o predloženom.

Budući da se za raspravu nitko nije javio, predsjednik Općinskog vijeća istu zatvara te daje prijedlog Zaključka na glasovanje.

Od ukupno 12 nazočnih vijećnika, 12 ih je glasovalo „za“ predloženo, „protiv“ i „suzdržanih“ vijećnika nije bilo.

Na temelju provedenog glasovanja predsjednik Općinskog vijeća utvrđuje da je Općinsko vijeće Općine Netretić sa 12 glasova „za“ u predloženom tekstu donijelo

**Z A K L J U Č A K**

o usvajanju Izvješća o izvršenju Plana djelovanja u području prirodnih nepogoda Općine Netretić za 2024. godinu

Zaključak o usvajanju Izvješća o izvršenju Plana djelovanja u području prirodnih nepogoda Općine Netretić za 2024. godinu i navedeno Izvješće koje čini njegov sastavni dio bit će objavljeni u „Glasniku Općine Netretić“, a priloženi su i ovom zapisniku te čine njegov sastavni dio.

\_\_\_\_\_\_\_\_\_\_\_\_\_\_\_

Točka 9. DONOŠENJE ODLUKE O IZMJENI ODLUKE O OSNOVICI I KOEFICIJENTU ZA OBRAČUN PLAĆE TE DRUGIM PRAVIMA OPĆINSKOG NAČELNIKA OPĆINE NETRETIĆ

----------------------------------------------------------------------------------------------------

Prijedlog Odluke o izmjeni Odluke o osnovici i koeficijentu za obračun plaće te drugim pravima općinskog načelnika Općine Netretić vijećnici su dobili na stol kao dopunu dnevnog reda, a isti je priložen i ovom zapisniku te čini njegov sastavni dio.

Obrazloženje uz prijedlog Odluke daje Tihana Stepić.

TIHANA STEPIĆ: „Ako se sjećate kad smo posljednji puta mijenjali Odluku o osnovici i koeficijentu za obračun plaće te drugim pravima općinskog načelnika rekli smo da se držimo mišljenja Povjerenstva za odlučivanje o sukobu interesa i prakse Visokog upravnog suda, ali smo isto tako rekli i da odluka ide u nadzor nadležnom ministarstvu i da ćemo vidjeti kakav je njihov stav. Njihovo mišljenje, odnosno uputa nadležnog ministarstva je da se članak treba brisati i da općinski načelnik nema pravo na otpremninu.“

Predsjednik Općinskog vijeća otvara raspravu o predloženom.

MARIN BABIĆ: „Kad smo pričali o tome, rekli smo da načelnik ima pravo na 6+6.“

TIHANA STEPIĆ: „Rekli smo da prema zakonu ima pravo na naknadu plaće i staž osiguranja za vrijeme od 6 mjeseci od prestanka profesionalnog obavljanja dužnosti, ali s obzirom na te smjernice Povjerenstva za odlučivanje o sukobu interesa da ima pravo na otpremninu i da ćemo vidjeti što će nadležno ministarstvo reći.“

Budući da se više nitko nije javio za riječ, predsjednik Općinskog vijeća zatvara raspravu i daje prijedlog Odluke na glasovanje.

Od ukupno 12 nazočnih vijećnika 12 ih je glasovalo „za“ predloženo, „protiv“ i „suzdržanih“ vijećnika nije bilo.

Na temelju provedenog glasovanja predsjednik Općinskog vijeća utvrđuje da je Općinsko vijeće Općine Netretić sa 12 glasova „za“ u predloženom tekstu donijelo

**O D L U K U**

o izmjeni Odluke o osnovici i koeficijentu za obračun plaće te drugim pravima općinskog načelnika Općine Netretić

Odluka o izmjeni Odluke o osnovici i koeficijentu za obračun plaće te drugim pravima općinskog načelnika Općine Netretić priložena je ovom zapisniku te čini njegov sastavni dio, a bit će objavljena u „Glasniku Općine Netretić“.

Ovom točkom dnevnog reda predsjednik Općinskog vijeća zatvara 25. redovnu sjednicu Općinskog vijeća Općine Netretić u 18 sati i 46 minuta.

|  |  |
| --- | --- |
| **Z A P I S N I Č A R :**  **Branka Vrcić** | **PREDSJEDNIK OPĆINSKOG VIJEĆA:**  **Tomislav Frketić** |